פטגוטיטאן

[[עצם הירך (femur) של פטגוטיטאן. גובהה 238 ס"מ.]]
עצמות הזרוע והרגל הקדמית.
[[עצם הירך (femur) ומאחוריה איור המתאר את מקומה בשלד.]]
איור של פטגוטיטאן עם [[פטרוזאורים]]
פטגוטיטאן (שם מדעי: Patagotitan) הוא סוג של דינוזאור זאורופוד מענף טיטאנוזאוריה שנודע בגודלו הרב. הפטגוטיטאן היה אחד הדינוזאורים הגדולים ביותר שחי אי־פעם, הן מבחינת אורך והן מבחינת משקל: אורכו מוערך כ־37–40 מטר, גובהו כ־15–20 מטר ומשקלו כ־69–77 טונות. הפטגוטיטאן חי בדרום אמריקה בתקופת הקרטיקון כ־95–100 מיליון שנים לפני זמננו. הוא נתגלה ב־2014 בפרובינציית צ'ובוט שבפטגוניה, ארגנטינה וב־2017 תואר וסווג רשמית. פירוש שמו המדעי הוא "הטיטאן מפטגוניה", ואילו שם המין נקרא על שם משפחת Mayo שאירחה את הפלאונטולוגים שחפרו את המאובנים.

== גודל ==
פטגוטיטאן הוא הדינוזאור הגדול ביותר הידוע מחומר מאובנים טוב, ואחד הגדולים ביותר שחיו אי־פעם. בעת גילויו הוערך גודלו של פטגוטיטאן ב־40 מטר אורך ומשקל של 77 טון מטרי, וגובה של 20 מטר. לפי הערכות אלה היה הפטגוטיטן הדינוזאור הגדול ביותר שחי אי־פעם, באותו סדר גודל של הארגנטינוזאורוס והפוארטזאורוס, ואפילו קצת גדול יותר. עם התקדמות המחקר על המאובנים שנמצאו השתנו הערכות אלה, והם קטנו במקצת: משקל של 69 טון ואורך של 37 מטר. כעת הן קטנות מההערכות המרביות על גודלו של הארגנטינוזאורוס אך עדיין באותו סדר גודל.

=== הערכות ראשוניות (2014) ===
<center>
{| class=wikitable
|-
| colspan=3 bgcolor=#90EE90 align=center | ממדים וגדלים
|-
| bgcolor=#EEE8AA | מאפיין || bgcolor=#EEE8AA | גודל ביחידות מטריות || bgcolor=#EEE8AA | גודל ביחידות בריטיות/אמריקאיות
|-
| bgcolor=#E6E6FA | אורך || 40 מטר || 130 רגל
|-
| bgcolor=#E6E6FA | משקל || 77 טון = 77,000 ק"ג || 85 טון קצר
|-
| bgcolor=#E6E6FA | גובה || 20 מטר || 65 רגל
|}
</center>

=== הערכות במאמר (2017) ===
<center>
{| class=wikitable
|-
| colspan=3 bgcolor=#90EE90 align=center | ממדים וגדלים
|-
| bgcolor=#EEE8AA | מאפיין || bgcolor=#EEE8AA | גודל ביחידות מטריות || bgcolor=#EEE8AA | גודל ביחידות בריטיות/אמריקאיות
|-
| bgcolor=#E6E6FA | אורך || 37 מטר || 122 רגל
|-
| bgcolor=#E6E6FA | משקל || 69 טון = 69,000 ק"ג || 76 טון קצר
|-
| bgcolor=#E6E6FA | גובה || 15 מטר || 50 רגל
|-
| bgcolor=#E6E6FA | גובה בכתפיים || כ-6 מטר || כ-20 רגל
|}
<gallery mode=nolines widths=700 heights=300>
File:Patagotitan-Scale-Diagram-Steveoc86.svg|איור גודלו של פטגוטיטאן, בהתבסס על המאמר מ-2017
</gallery>
</center>

=== השוואת גדלים מול זאורופודים נוספים ===

בעת גילויו, תואר הפטגוטיטאן (שכונה עד אוגוסט 2017 בשם "הטיטאנוזאור" מאחר שטרם ניתן לו שם מדעי) כדינוזאור ובעל החיים היבשתי הגדול ביותר שנתגלה אי-פעם. במאמר המדעי שפורסם ב-9 באוגוסט 2017 הוערכו ממדיו של פטגוטיטאן במשקל של כ-69 טון ואורך של כ-37 מטר. לשם השוואה, עבור ארגנטינוזאורוס - הדינוזאור הגדול ביותר בעולם שידוע מחומר מאובנים סביר - הערכת המשקל היא בין 70 ל־100 טון והערכת האורך היא 36–40 מטר. עם זאת, בעיתונות ובאתרי מדע פופולרי מיהרו להכתיר את הפטגוטיטאן כ"בעל החיים הגדול ביותר שהלך על פני האדמה", וחלק ציינו שעד אז החזיק בשיא הארגנטינוזאורוס.

עם זאת, מספר פלאונטולוגים חלקו על קביעה זו. ראשית, ההערכות על משקלו ואורכו של הארגנטינוזאורוס גדולות במקצת מאלה של הפטגוטיטאן, אך ההבדל ביניהן קטן מאוד ויכול להיות תוצאה של מרווחי שגיאה בהערכות. שנית, הפלאונטולוגים הסתמכו על השוואת מאובנים בין הארגנטינוזאורוס והפטגוטיטאן, בעיקר עצם הירך (femur) ומספר חוליות מעמוד השדרה. עצם הירך של פטגוטיטאן הייתה קטנה (גובהה 238 ס"מ) ודקה (היקפה קטן מ-110 ס"מ) יותר מזו של הארגנטינוזאורוס (גובה 250 ס"מ והיקף 118 ס"מ), דבר שמצביע על כך שפטגוטיטאן כנראה לא היה גדול יותר מהארגנטינוזאורוס. לדברי הפלאונטולוג ד"ר מאט ודל, עד שיימצאו מאובנים שלמים יותר כל מה שניתן לומר הוא ששלושת הדינוזאורים הגדולים ביותר (נכון ל-2017) הם הארגנטינוזאורוס, הפוארטזאורוס והפטגוטיטאן, כולם בערך באותו גודל (עד כדי מרווחי שגיאה), ושארגנטינוזאורוס הוא עדיין הדינוזאור הגדול ביותר לפי השוואת גודלי המאובנים שנמצאו (עצם הירך ואחת החוליות).

<center>
השוואת גודלו של פטגוטיטאן (בכחול כהה) מול דינוזאורים ענקיים נוספים.
השוואת גודלו של פטגוטיטאן (ב) עם זאורופודים ענקיים נוספים. הארגנטינוזאורוס בצבע , וכן השוואה לדינוזאורים גדולים אחרים (למעלה).מקרא ומפתח מינים: , , , , , , , , , , , , .
</center>

== פלאוביולוגיה ==
איור של פטגוטיטאן והשוואה לבן אדם
פטגוטיטאן היה זאורופוד ענק בעל צוואר וזנב ארוכים וגוף מסיבי. הוא הלך על 4 רגליים מוצקות דמויות עמודים, שתמכו בגופו הכבד. הוא היה צמחוני וזלל כמות אדירה של צמחייה מדי יום. הגנתו העיקרית מפני טורפים הייתה גודלו הרב.

פטגוטיטאן חי בקרטיקון עליון, כ־100–95 מיליון שנה לפני זמננו, במה שהיום פטגוניה. לצד מאובני הדינוזאורים נמצאו מאובנים של עצים, בהם גזעים מאובנים. מכך הסיקו המדענים שפטגוטיטאן חי ביערות שופעים שבהם היו עצים בגובה של כ־15 מטרים. פטגוטיטאן היה גבוה מספיק בשביל להרים את צווארו ולאכול מצמרות העצים.

המאובנים שנמצאו הורכבו מקבוצה של 7 פרטים, שחלקם עדיין היו בתהליכי גדילה. דבר זה מרמז שהם חיו במשפחות או בעדרים קטנים. כל השבעה מתו כנראה באסון טבע ובכך הפך אתר מותם ל"בית קברות פלאונטולוגי". לצד מאובני הפטגוטיטאנים נמצאו 57 שיניים חדות של התרופוד הטורף, טירנוטיטאן, שהיה טורף על בבית גידול זה בתקופתו. הטירנוטיטאנים כנראה ניזונו מפגרי הזאורופודים העצומים, שכן כנראה לא העזו לתקוף עדר ובו פרטים בגודל מלא.

== גילוי ומאובנים ==
המאובנים נתגלו לראשונה ב־2011 על ידי בעל חווה חקלאית בפרובינציית צ'ובוט שבפטגוניה, באזור מדבר לה־פלצ'ה, 250 ק"מ מערבית לטרלאו. הוא הודיע למוזיאון הפלאונטולוגי המקומי. צוות בראשות חוזה לואיס קרבז'ידו (Jose Luis Carballido) ודייגו פול (Diego Pol) ניהל את החפירה בסיומה נתגלו 150 עצמות שהרכיבו 7 דינוזאורים. הפלאונטולוגים נדהמו מגודלם של המאובנים והכריזו על תגליתם ב־16 במאי 2014. לדבריהם, המאובנים נשתמרו במצב טוב מאוד. כדי להמחיש את גודל המאובנים, הם פרסמו שאורך עצם הירך (femur) היה 2.4 מטר.

המאובנים שנתגלו כוללים חוליות מעמוד השדרה הגבי, קצת מחוליות הצוואר והזנב, צלעות, חלק מאגן הירכיים, חלק מעצמות הגפיים בהן עצם הירך ועצם השכם. כמות המאובנים שנתגלו ושלמותם גדולים ביחס לטיטאנוזאורים ענקיים אחרים שנתגלו, ולכן פטגוטיטאן נחשב לדינוזאור הגדול ביותר שידוע מחומר מאובנים טוב (חומר המאובנים של ארגנטינוזאורוס חלקי יותר ולא מוגדר כ"טוב" אלא רק כ"סביר").

ב־2016 הוצב שחזור של השלד בתצוגה במוזיאון האמריקאי להיסטוריה של הטבע בניו יורק. אורך השלד כ־37 מטר (122 רגל) והוא היה כה ארוך עד שהוא אפילו לא נכנס בשלמותו לאולם הגדול ביותר במוזיאון וחלק מהצוואר שלו "גלש" לחדר נוסף. השלד הוא יציקה מפיברגלאס של העצמות המקוריות. מאחר שלדינוזאור לא היה עדיין שם מדעי בעת הצבתו הוא כונה שם בפשטות "הטיטאנוזאור".

בקיץ 2018 הוצב שחזור של השלד במוזיאון פילד להיסטוריה של הטבע בשיקגו.

<gallery widths=700 heights=200 mode=packed>
File:AMNHTitanosaur-03.jpg|תמונה פנורמית של השלד שבתצוגה במוזיאון האמריקאי להיסטוריה של הטבע
</gallery>

== מקורות ==
* 

== ראו גם ==
* ארגנטינוזאורוס
* פוארטזאורוס
* זאורופודה

== קישורים חיצוניים ==

* [https://phys.org/news/2017-08-patagotitan-mayorum-biggest-dinosaur.html Patagotitan mayorum: New study describes the biggest dinosaur ever], אתר Phys.org, 9 באוגוסט 2017
** [https://3c1703fe8d.site.internapcdn.net/newman/gfx/news/hires/2017/patagotitanm.jpg שחזור של פטגוטיטאן] כפי שמופיע באתר Phys.org
* 
* [http://www.nrg.co.il/online/1/ART2/579/728.html?hp=1&cat=666&loc=9 ארגנטינה: נחשפו עצמות הדינוזאור הגדול בעולם], nrg, 18 במאי 2014
* [https://www.theguardian.com/science/2016/jan/14/new-species-gigantic-dinosaur-titanosaur-unveiled-new-york World's biggest dinosaur skeleton unveiled in New York], הגארדיאן
* [https://www.livescience.com/60080-largest-titanosaur-dinosaur-on-record.html Ginormous, 70-Ton Titanosaur Is the Largest Dinosaur on Record], אתר Live Science, 9 באוגוסט 2017 (כולל סרטון וידאו)
* [http://news.nationalgeographic.com/2017/08/largest-dinosaur-ever-titanosaur-fossil-patagotitan-science/ New Dinosaur Species Was Largest Animal Ever to Walk the Earth], נשיונל ג'יאוגרפיק, אוגוסט 2017
* ד"ר מאט ודל, [https://svpow.com/2017/08/09/dont-believe-the-hype-patagotitan-was-not-bigger-than-argentinosaurus/ Don’t believe the hype: Patagotitan was not bigger than Argentinosaurus], אתר SVPOW, 9 באוגוסט 2017
* 
* [https://www.amnh.org/explore/news-blogs/news-posts/meet-patagotitan-mayorum Meet Patagotitan mayorum!], באתר המוזיאון האמריקאי לתולדות הטבע, 2017
* 

== הערות שוליים ==

קטגוריה:ליתוסטרוטיה
קטגוריה:דינוזאורים שחיו בקרטיקון עליון באמריקה הדרומית
קטגוריה:ארגנטינה: מאובנים
קטגוריה:מאובני טקסונים שתוארו ב-2017